SNNP ดีด 4% ลุ้นกำไร Q1 โต 50% รับรายได้พุ่ง โบรกชูเป้า 30 บ.
SNNP ดีด 4% โบรกชี้กำไรไตรมาส 1/66 แตะ 158 ล้านบาท โต 50% รับรายได้รวมปรับเพิ่มขึ้นและต้นทุนวัตถุดิบที่ปรับตัวลดลง ด้านโบรกยังคงแนะนำซื้อราคาเป้าหมาย 30 บาท 
SNNP ดีด 4% โบรกชี้กำไรไตรมาส 1/66 แตะ 158 ล้านบาท โต 50% รับรายได้รวมปรับเพิ่มขึ้นและต้นทุนวัตถุดิบที่ปรับตัวลดลง ด้านโบรกยังคงแนะนำซื้อราคาเป้าหมาย 30 บาท
4 เม.ย. 2566

ผู้สื่อข่าวรายงานว่า วันนี้ (4 เม.ย.66) ราคาหุ้น บริษัท ศรีนานาพร มาร์เก็ตติ้ง จำกัด (มหาชน) หรือ SNNP ณ เวลา 11:12 น. อยู่ที่ระดับ 24.90 บาท บวก 0.90 บาท หรือ 3.75% สูงสุดที่ระดับ 24.90 บาท ต่ำสุดที่ระดับ 24.10 บาท ด้วยมูลค่าการซื้อขาย 106.51 ล้านบาท

บล.ดาโอ (ประเทศไทย) ระบุในบทวิเคราะห์ (30 มี.ค.66) ว่าประเมินกำไรสุทธิไตรมาส 1/66 ของ SNNP อยู่ที่ 158 ล้านบาท เพิ่มขึ้น 50% เมื่อเทียบกับงวดเดียวกันของปีก่อน และเพิ่มขึ้น 3% จากไตรมาสก่อนหน้ามีกำไรขยายตัวเมื่อเทียบกับงวดเดียวกันของปีก่อน หนุนโดย 1) รายได้รวมปรับตัวเพิ่มขึ้น 30% เมื่อเทียบกับงวดเดียวกันของปีก่อนจากรายได้ในประเทศที่ขยายตัว 26% เมื่อเทียบกับงวดเดียวกันของปีก่อน โดยการบริโภคฟื้นตัว, สินค้าใหม่ได้รับการตอบรับที่ดี และรายได้นักท่องเที่ยวกลับมาที่ 75% ของระดับก่อนโควิด
ด้านรายได้ต่างประเทศขยายตัว 45% เมื่อเทียบกับงวดเดียวกันของปีก่อนจากรายได้เวียดนามที่ขยายตัว, 2) GPM ขยายตัว จาก GPM ของ Vietnam ที่ขยายตัว และต้นทุนวัตถุดิบที่ปรับตัวลดลง และ 3) SG&amp;A to sales ปรับตัวลดลง ด้านกำไรที่เพิ่มขึ้นจากไตรมาสก่อนหน้า จาก GPM ที่ปรับตัวเพิ่มขึ้น โดย GPM ของเวียดนามปรับตัวเพิ่มขึ้นเป็น 37% โดยยังคงคำแนะนำ “ซื้อ” ราคาเป้าหมายปี 66 ที่ 30 บาท